Document ID: 32003R1352

32003R1352
L 192/15
SLUŽBENI LIST EUROPSKE UNIJE
23.07.2003.
UREDBA KOMISIJE (EURATOM) br. 1352/2003
od 23. srpnja 2003.
o izmjeni Uredbe (EZ) br. 1209/2000 o određivanju načinâ dostavljanja propisanih člankom 41. Ugovora o osnivanju Europske zajednice za atomsku energiju
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice za atomsku energiju, a posebno njegove članke od 41. do 44.,
uzimajući u obzir Uredbu Vijeća (Euratom) br. 2587/1999 od 2. prosinca 1999. o određivanju ulagačkih projekata koje treba dostaviti Komisiji u skladu s člankom 41. Ugovora (1),
budući da:
(1)
Kako bi se povećala transparentnost i pravna sigurnost, potrebno je ojačati postojeća pravila i formalizirati praksu koju Komisija primjenjuje pri vođenju rasprava i ispitivanju ulagačkih projekata koji se odnose na ciljeve Ugovora o Euratomu.
(2)
Dostavljanje Komisiji ulagačkih projekata koji se odnose na nova postrojenja, kao i na zamjene ili preinake, a koji ispunjavaju kriterije utvrđene od strane Vijeća u Uredbi (Euratom) br. 2587/1999, trebalo bi izvršiti putem obrasca, koji se može poslati u papirnatom ili elektroničkom obliku. Radi pravne sigurnosti, potrebno je obavijestiti osobe ili poduzeća pošiljatelje o primitku od strane Komisije.
(3)
Razdoblje u kojem Komisija mora ispitati, raspraviti i usvojiti svoja stajališta u skladu s člankom 43. Ugovora o Euratomu trebalo bi biti dva mjeseca od primitka dostavljenog materijala u potpunosti. Primjedbe trećih strana Komisija bi trebala proslijediti dotičnim osobama ili poduzećima, kako bi oni eventualno mogli reagirati na njih. Radi pravne sigurnosti, ispitivanje i raspravu trebalo bi okončati preporukom, kako je predviđeno člankom 124. Ugovora o Euratomu.
(4)
U svim slučajevima u kojima, kao rezultat prethodnog ispitivanja, Komisija utvrdi da postoje sumnje u vezi s ciljevima Ugovora o Euratomu s obzirom na Uredbu (Euratom) br. 2587/1999, trebalo bi pokrenuti detaljni postupak ispitivanja i rasprave, kako bi Komisija mogla prikupiti sve informacije koje su joj potrebne radi ispunjavanja njezinih zadaća prema Ugovoru o Euratomu te kako bi dotične osobe i poduzeća mogli podnijeti svoje komentare.
(5)
Nakon razmatranja komentara koje podnesu dotične osobe ili poduzeća, Komisija bi trebala zaključiti svoje ispitivanje donošenjem preporuke čim se uklone sumnje.
(6)
Radi ostvarivanja usklađenog razvoja ulaganja u nuklearnom području, primjereno je učinkovito pratiti mjere koje na temelju preporuke Komisije konačno poduzmu dotične osobe ili poduzeća.
(7)
Kako bi se osigurala pravilna i učinkovita primjena odredaba Ugovora o Euratomu, Komisija bi trebala imati mogućnost opozivanja svoje preporuke ako je ona bila utemeljena na netočnim informacijama.
(8)
Primjereno je obavijestiti javnost o ulagačkim projektima, istodobno poštujući načelo utvrđeno u članku 44. Ugovora o Euratomu prema kojem je potrebna suglasnost dotičnih država članica, osoba i poduzeća. Radi transparentnosti i pravne sigurnosti, primjereno je objaviti sve ulagačke projekte i donesene preporuke. Komisija bi također trebala objaviti godišnje izvješće u kojem bi se evidentirala provedba donesenih preporuka, kao i posebne mjere koje su dotične osobe ili poduzeća poduzeli kao odgovor na stajalište Komisije.
(9)
Ako ulaganja ne bi bila potrebna za ostvarivanje ciljeva Ugovora o Euratomu ili bi ih prekoračivala, ili ako bi njihovo javno financiranje narušavalo ili prijetilo narušavanjem tržišnog natjecanja na unutarnjem tržištu, ova Uredba ne dovodi u pitanje primjenu Ugovora o EZ-u.
(10)
Uredbu Komisije (EZ) br. 1209/2000 (2) trebalo bi stoga na odgovarajući način izmijeniti,
DONIJELA JE OVU UREDBU:
Članak 1.
Uredba (EZ) br. 1209/2000 mijenja se kako slijedi:
1.
Naslov se zamjenjuje sljedećim:
2.
Članak 1. zamjenjuje se sljedećim:
„Članak 1.
1. Ulagački projekti koji se odnose na nova postrojenja, kao i na zamjene ili preinake, a koji ispunjavanju kriterije s obzirom na vrstu i veličinu utvrđene Uredbom (Euratom) br. 2587/1999, dostavljaju se Komisiji putem obrasca iz Priloga ovoj Uredbi.
Obrazac se može dostaviti u papirnatom ili elektroničkom obliku.
2. Komisija bez odlaganja obavješćuje dotične osobe ili poduzeća o primitku dostavljenog materijala.”
3.
Umeću se sljedeći članci od 3.a do 3.f:
„Članak 3.a
1. Komisija ispituje dostavljeni materijal odmah po primitku. Svoje stajalište izražava u preporuci.
2. Ako Komisija nakon ispitivanja utvrdi da dostavljeni ulagački projekt ne izaziva nikakve sumnje u vezi s ciljevima Ugovora o Euratomu i usklađenosti s tim Ugovorom, ona bilježi to utvrđenje i izražava svoje stajalište putem preporuke koju dostavlja dotičnim osobama, poduzećima i državi članici.
3. Ako Komisija nakon ispitivanja utvrdi da dostavljeni ulagački projekt izaziva sumnje u vezi s ciljevima Ugovora o Euratomu i usklađenosti s tim Ugovorom, ona pokreće detaljni postupak ispitivanja, kako bi se dodatno detaljno raspravili svi aspekti ulagačkog projekta koji se odnose na ciljeve tog Ugovora.
4. Preporuka u skladu sa stavkom 2. donosi se, a detaljni postupak ispitivanja iz stavka 3. pokreće se, u roku od dva mjeseca. Taj rok počinje teći dan nakon primitka dostavljenog materijala u potpunosti, u skladu s odredbama ove Uredbe i Uredbe (Euratom) br. 2587/1999. Smatra se da je materijal dostavljen u potpunosti ako Komisija ne zatraži dodatne informacije u roku od dva mjeseca od njegova primitka ili primitka bilo kakvih dodatnih zatraženih informacija.
5. Ako Komisija nije donijela preporuku u skladu sa stavkom 2. niti je djelovala u roku utvrđenom u stavku 4., ulagački projekt smatra se usklađenim s ciljevima i odredbama Ugovora o Euratomu.
Članak 3.b
1. Ako Komisija smatra da su informacije o dostavljenom ulagačkom projektu, koje je pružila dotična osoba ili poduzeće, nepotpune, ona traži sve potrebne informacije. Ako dotična osoba ili poduzeće odgovori na takvo traženje, Komisija tu osobu ili poduzeće obavješćuje o primitku odgovora.
2. Ako dotična osoba ili poduzeće ne pruži zatražene informacije u roku koji odredi Komisija ili pruži nepotpune informacije, Komisija šalje podsjetnik, u kojem određuje odgovarajući dodatni rok za pružanje informacija.
Članak 3.c
1. Pri pokretanju detaljnog postupka ispitivanja Komisija sažima relevantna činjenična i pravna pitanja i uključuje preliminarnu ocjenu ulagačkog projekta u vezi s odredbama i ciljevima Ugovora o Euratomu i Uredbe (Euratom) br. 2587/1999. Komisija poziva dotične osobe ili poduzeća da podnesu komentare i da s Komisijom dodatno raspravljaju u određenom roku, koji obično ne prelazi dva mjeseca.
2. Dotičnim osobama ili poduzećima preporučuje se da ulagački projekt ne provode prije no što Komisija donese svoju preporuku o tom projektu ili prije no što se projekt smatra usklađenim s ciljevima i odredbama Ugovora o Euratomu, kako je predviđeno u članku 3.a stavku 5.
Članak 3.d
1. Ako Komisija, nakon rasprave i/ili izmjene od strane dotične osobe ili poduzeća, utvrdi da je ulagački projekt usklađen s ciljevima i odredbama Ugovora o Euratomu, ona bilježi svoje stajalište putem preporuke koju dostavlja dotičnim osobama, poduzećima i državi članici.
2. Ako Komisija, nakon rasprave i/ili izmjene od strane dotične osobe ili poduzeća, utvrdi da dostavljeni ulagački projekt nije usklađen s ciljevima i odredbama Ugovora o Euratomu, ona izražava svoje stajalište putem preporuke koju dostavlja dotičnim osobama, poduzećima i državi članici.
3. Stajališta izražena na temelju stavaka 1. i 2. donose se čim se uklone sumnje iz članka 3.a stavka 3. Komisija nastoji što je više moguće donijeti preporuku u roku od šest mjeseci od pokretanja detaljnog postupka ispitivanja.
4. Nakon isteka roka iz stavka 3. i ako dotična osoba ili poduzeće to zatraži, Komisija u roku od dva mjeseca donosi svoju preporuku na temelju informacija koje su joj dostupne.
Članak 3.e
Nakon što donese preporuku o dotičnom ulagačkom projektu, Komisija prati i, prema potrebi, raspravlja s dotičnim osobama ili poduzećima o posebnim mjerama koje su poduzete ili se namjeravaju poduzeti na temelju preporuke Komisije.
Članak 3.f
Komisija može opozvati preporuku donesenu u skladu s člancima 3.a i 3.d ako su informacije koje su bile odlučujuće za tu preporuku bile netočne, nakon što dotičnim osobama ili poduzećima pruži mogućnost da podnesu primjedbe.
Prije opozivanja svoje preporuke i donošenja nove preporuke, Komisija pokreće detaljni postupak ispitivanja u skladu s člankom 3.a stavkom 3.”
4.
Umeću se sljedeći članci 4.a i 4.b:
„Članak 4.a
Komisija osobama ili poduzećima koji su dostavili ulagački projekt prosljeđuje eventualne komentare ili stajališta trećih strana o projektu, koji će utjecati na preporuku Komisije.
Članak 4.b
1. Uz suglasnost dotičnih država članica, osoba i poduzeća, Komisija objavljuje ulagačke projekte koji su joj dostavljeni, kao i preporuke donesene u skladu s ovom Uredbom.
2. Komisija objavljuje godišnje izvješće u kojem se evidentira provedba donesenih preporuka, kao i posebne mjere koje su dotične osobe ili poduzeća poduzeli kao odgovor na stajalište Komisije.
U tom se izvješću, prema potrebi, poštuju pravila o čuvanju poslovne tajne, ako suglasnost iz članka 44. Ugovora o Euratomu naposljetku nije dana.”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. srpnja 2003.

Labels: 12
2
15